title: 2010 m. gegužės 5 d. Europos Parlamento sprendimas dėl Europos GNSS priežiūros institucijos 2008 finansinių metų biudžeto įvykdymo patvirtinimo

text:
25.9.2010

               LT

               Europos Sąjungos oficialusis leidinys

               L 252/218

         EUROPOS PARLAMENTO SPRENDIMAS
   2010 m. gegužės 5 d.
   dėl Europos GNSS priežiūros institucijos 2008 finansinių metų biudžeto įvykdymo patvirtinimo
   (2010/550/ES)
   EUROPOS PARLAMENTAS,
   atsižvelgdamas į Europos GNSS priežiūros institucijos 2008 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos GNSS priežiūros institucijos 2008 finansinių metų metinių finansinių ataskaitų su Institucijos atsakymais (1),
   atsižvelgdamas į Tarybos 2010 m. vasario 16 d. rekomendaciją (5827/2010 – C7-0061/2010),
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2004 m. liepos 12 d. Tarybos reglamentą (EB) Nr. 1321/2004, dėl Europos palydovinės radijo navigacijos programų valdymo struktūrų sukūrimo (3), ypač į jo 12 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 185 straipsnyje (4), ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą (A7-0073/2010),

               1.

               suteikia patvirtinimą Europos GNSS priežiūros institucijos vykdomajam direktoriui, kad institucijos 2008 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos GNSS priežiūros institucijos vykdomajam direktoriui, Tarybai, Komisijai bei Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 304, 2009 12 15, p. 100.

      (2)  OL L 248, 2002 9 16, p. 1.

      (3)  OL L 246, 2004 7 20, p. 1.

      (4)  OL L 357, 2002 12 31, p. 72.
    ---documentbreak---

               25.9.2010

               LT

               Europos Sąjungos oficialusis leidinys

               L 252/219

         EUROPOS PARLAMENTO REZOLIUCIJA
   2010 m. gegužės 5 d.
   su pastabomis, sudarančiomis neatskiriamą sprendimo dėl Europos GNSS priežiūros institucijos 2008 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Europos GNSS priežiūros institucijos 2008 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos GNSS priežiūros institucijos 2008 finansinių metų metinių finansinių ataskaitų su Institucijos atsakymais (1),
   atsižvelgdamas į Tarybos 2010 m. vasario 16 d. rekomendaciją (5827/2010 – C7–0061/2010),
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2004 m. liepos 12 d. Tarybos reglamentą (EB) Nr. 1321/2004, dėl Europos palydovinės radijo navigacijos programų valdymo struktūrų sukūrimo (3), ypač į jo 12 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 185 straipsnyje (4), ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą (A7–0073/2010),

               A.

               kadangi Audito Rūmai 2008 finansinių metų metinių finansinių ataskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą pateikė su pastabomis,

               B.

               kadangi Audito Rūmai savo 2006 m. ataskaitoje dėl institucijos metinių finansinių ataskaitų pateikė palankų patikinimo pareiškimą,

               C.

               kadangi Audito Rūmai pareiškė, kad negalėjo susidaryti nuomonės dėl Europos GNSS priežiūros institucijos 2007 finansinių metų finansinių ataskaitų, ir nurodė, kad 2007 m. buvo peržiūrima visa „Galileo“ projekto sandara ir kad institucijos finansinės ataskaitos buvo parengtos esant neaiškioms teisinėms aplinkybėms,

               D.

               kadangi institucija 2006 m. tapo finansiškai savarankiška,

               E.

               kadangi Parlamentas 2009 m. balandžio 23 d. Europos GNSS priežiūros institucijos vykdomajam direktoriui suteikė patvirtinimą, kad institucijos 2007 finansinių metų biudžetas įvykdytas (5), ir prie sprendimo dėl biudžeto įvykdymo patvirtinimo pridėtoje rezoliucijoje Parlamentas, be kita ko:

                           —

                           atkreipė dėmesį į tai, kad delsiant vykdyti „Galileo“ programą institucijai iš tikrųjų suteikti asignavimai (210 000 000 eurų) buvo daug mažesni,

                           —

                           pareiškė susirūpinimą dėl to, kad Audito Rūmai nustatė šiuos biudžeto vykdymo trūkumus: veiklai skirtų įsipareigojimų ir mokėjimų asignavimų panaudojimo lygis buvo žemas (įsipareigojimų – 63 %, mokėjimų – 51 %); nebuvo aiškios sąsajos tarp institucijos darbo programos ir biudžeto; pervedimai nebuvo pagrįsti ar paremti dokumentais; vykdomieji raštai sumoms išieškoti buvo ne kartą per vėlai apskaitomi; biudžeto vykdymas buvo pristatytas nenuosekliai,

                           —

                           atkreipė dėmesį į Audito Rūmų kritiką dėl „Galileo“ projekto turto, nes institucija nesugebėjo pateikti pakankamai informacijos apie savo sąskaitas, kadangi iki 2007 m. pabaigos nebuvo parengtas Europos kosmoso agentūros turimo turto sąrašas,

      Biudžeto ir finansų valdymas

               1.

               apgailestauja dėl to, kad Audito Rūmai 2008 finansinių metų metinių finansinių ataskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą pateikė su pastabomis;

               2.

               nurodo, kad institucija nusprendė savo veiklos rezultatus pateikti neatsižvelgdama į tai, kad 2008 m. pirmojo ketvirčio pabaigoje atlikus numatytą turto ir lėšų perdavimą Komisijai institucijos vykdomas „Galileo“ ir EGNOS programų valdymas nutrauktas;

               3.

               atkreipia dėmesį į tai, kad 2008 m. liepos 25 d. įsigaliojo 2008 m. liepos 9 d. Europos Parlamento ir Tarybos reglamentas (EB) Nr. 683/2008 (6) ir kad, nepaisant Komisijai perduotos atsakomybės už „Galileo“ ir EGNOS programų įgyvendinimą, Komisija 2008 m. gruodžio 24 d. į institucijos banko sąskaitą pervedė 95 000 000 eurų; apgailestauja dėl to, kad nebuvo priimtas atitinkamas taisomasis biudžetas;

               4.

               nurodo, kad, įsigaliojus Reglamentui (EB) Nr. 683/2008, 2008 m. patvirtintas ženklus institucijos biudžeto sumažinimas (nuo 2007 m. skirtų 436 500 000 eurų iki 22 700 000 eurų);

               5.

               nerimauja dėl to, kad, nors pagal Reglamentą (EB) Nr. 683/2008 Komisija nuo 2009 m. sausio 1 d. atsakinga už Europos palydovinės navigacijos programų (EGNOS ir „Galileo“) lėšų valdymą ir įgyvendinimą, 2008 m. pabaigoje Komisijai nebuvo perduota jokių veiklos užduočių ir jokio turto, ir dėl to, kad naujasis Komisijos ir institucijos įgaliojimų pasidalijimas neatspindėtas jų atitinkamose metinėse ataskaitose; iš Audito Rūmų pateiktos informacijos sužinojo, kad institucija 58 400 000 eurų sumą turėjo nurodyti kaip skolą Komisijai, o ne apskaityti kaip iš Komisijos gautą išankstinį finansavimą; be to, nurodo, kad finansinėse ataskaitose neturėjo būti pateikta 55 600 000 eurų suma, skirta Europos kosmoso agentūrai, kadangi šios lėšos sudaro Bendrijų įnašą į „Galileo“ ir EGNOS programas ir priskirtos Komisijos atsakomybei;

               6.

               vis dėlto atsižvelgia į institucijos atsakymą, kuriame ji pasiteisina teigdama, jog Komisija oficialiai patvirtino tai, kad perduodamą turtą ji priėmė tik nuo 2009 m. liepos 31 d., kadangi susitarimo dėl perdavimo tvarkos su Komisija nepavyko pasiekti iki 2009 m. birželio mėn. pabaigos;

               7.

               atkreipia dėmesį į Audito Rūmų specialiosios ataskaitos Nr. 7/2009 rekomendacijas, skirtas Komisijai, kuri yra naujoji „Galileo“ programos valdytoja;

      Vidaus auditas

               8.

               patvirtina, kad Vidaus audito tarnyba (VAT) 2007 m. lapkričio mėn. atliko vidaus auditą ir tolesnius 2008 m. spalio mėn. ir 2009 m. gruodžio mėn. auditus; pažymi, kad turi būti įgyvendintos kitos dvi svarbios VAT rekomendacijos, susijusios su itin svarbiomis pareigomis ir darbo pobūdžiu;

               9.

               nurodo, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos jo 2010 m. gegužės 5 d. rezoliucijoje (7) dėl Europos agentūrų veiklos, finansų valdymo ir kontrolės.

      (1)  OL C 304, 2009 12 15, p. 100.

      (2)  OL L 248, 2002 9 16, p. 1.

      (3)  OL L 246, 2004 7 20, p. 1.

      (4)  OL L 357, 2002 12 31, p. 72.

      (5)  OL L 255, 2009 9 26, p. 162.

      (6)  2008 m. liepos 9 d. Europos Parlamento ir Tarybos reglamentas (EB) Nr. 683/2008 dėl tolesnio Europos palydovinės navigacijos programų (EGNOS ir Galileo) įgyvendinimo (OL L 196, 2008 7 24, p. 1).

      (7)  Priimti tekstai, P7_TA(2010)0139 (žr. šio Oficialiojo leidinio p. 241).


title: 2004/518/EB:2004 m. birželio 14 d. Tarybos sprendimas, dėl principų, prioritetų ir sąlygų, įvardytų Europos partnerystėje su buvusia Jugoslavijos Respublika Makedonija

text:
23.6.2004

               LT

               Europos Sąjungos oficialusis leidinys

               L 222/20

      TARYBOS SPRENDIMAS

   2004 m. birželio 14 d.
   dėl principų, prioritetų ir sąlygų, įvardytų Europos partnerystėje su buvusia Jugoslavijos Respublika Makedonija
   (2004/518/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2004 m. kovo 22 d. Tarybos reglamentą (EB) Nr. 533/2004 dėl Europos partnerysčių nustatymo, atsižvelgiant į stabilizavimo ir asociacijos procesą (1), ypač į jo 2 straipsnį,
   atsižvelgdama į Komisijos pasiūlymą,
   kadangi:

               (1)

               2003 m. birželio 19 ir 20 d. Salonikuose Europos Vadovų Taryba patvirtino „Salonikų darbotvarkę Vakarų Balkanams: Europos integracijos linkme“, kurioje Europos partnerysčių parengimas minimas kaip viena iš priemonių suintensyvinti stabilizavimo ir asociacijos procesą.

               (2)

               Reglamente (EB) Nr. 533/2004 nustatyta, kad Taryba, spręsdama kvalifikuota balsų dauguma ir remdamasi Komisijos pasiūlymu, turi priimti sprendimą dėl principų, prioritetų ir sąlygų, kurie turi būti įvardyti Europos partnerystėse, taip pat dėl vėlesnių patikslinimų. Jame taip pat nurodoma, kad Europos partnerysčių įgyvendinimą toliau užtikrins mechanizmai, nustatyti pagal stabilizavimo ir asociacijos procesą, ypač metinės ataskaitos.

               (3)

               2004 m. Komisijos metinėje ataskaitoje pateikiama buvusios Jugoslavijos Respublikos Makedonijos pasiruošimo tolesnei integracijai į Europos Sąjungą analizė ir įvardijamos tolesnio darbo prioritetinės sritys.

               (4)

               Siekdama pasirengti tolesnei integracijai į Europos Sąjungą, buvusi Jugoslavijos Respublika Makedonija turi parengti planą, išdėstantį priemonių, kurių šiuo tikslu ketina imtis buvusi Jugoslavijos Respublika Makedonija, įgyvendinimo terminus ir aprašymą,

         NUSPRENDĖ:
   1 straipsnis
   Remiantis Reglamento (EB) Nr. 533/2004 1 straipsniu, Europos partnerystėje su buvusia Jugoslavijos Respublika Makedonija įvardyti principai, prioritetai ir sąlygos yra išdėstyti sprendimo priede, kuris yra šio sprendimo sudedamoji dalis.
   2 straipsnis
   Europos partnerystės įgyvendinimas nagrinėjamas naudojantis mechanizmais, nustatytais pagal stabilizacijos ir asociacijos procesą.
   3 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Liuksemburge, 2004 m. birželio 14 d.

            Tarybos vardu

         B. COWEN

            Pirmininkas

      (1)  OL L 86, 2004 3 24, p. 1.

      PRIEDAS
      1.   ĮŽANGA
      Salonikų darbotvarkė nustato stabilizavimo ir asociacijos procesą intensyvinančius būdus ir priemones, inter alia, sukuriant Europos partnerystes.
      Remiantis Komisijos metine ataskaita, Europos partnerystės su buvusia Jugoslavijos Respublika Makedonija tikslas – nustatyti veiklos prioritetus, tam, kad nuoseklia sistema būtų remiamos pastangos labiau priartėti prie Europos Sąjungos. Prioritetai yra pritaikyti konkretiems buvusios Jugoslavijos Respublikos Makedonijos poreikiams ir pasirengimo lygiui ir prireikus bus atnaujinami. Europos partnerystėje taip pat numatytos finansinės pagalbos buvusiai Jugoslavijos Respublikai Makedonijai gairės.
      Tikimasi, kad buvusi Jugoslavijos Respublika Makedonija priims planą, apimantį priemonių, kuriomis ji ketina įgyvendinti Europos partnerystės prioritetus, įgyvendinimo terminus ir aprašymą. Plane taip pat turi būti nurodyti būdai, kaip bus įgyvendinta Salonikų darbotvarkė, 2002 m. Londono konferencijoje ir 2003 m. lapkričio 28 d. Briuselyje ES – Vakarų Balkanų forumo pagrindu įvykusiame ministrų susitikime nustatyti kovos su organizuotu nusikalstamumu ir korupcija prioritetai ir 2003 m. lapkričio 5 d. Belgrade vykusiame susitikime, pratęsiančiame Ochrido konferenciją dėl integruoto sienos valdymo, kiekvienos Vakarų Balkanų šalies pristatytos priemonės.
      2.   PRINCIPAI
      Stabilizavimo ir asociacijos procesas visu laikotarpiu iki būsimo Vakarų Balkanų šalių stojimo išlieka šių šalių europinės krypties pagrindu.
      Pagrindiniai buvusiai Jugoslavijos Respublikai Makedonijai nustatyti prioritetai yra susiję su jos gebėjimu įgyvendinti 1993 m. Kopenhagos Tarybos nustatytus kriterijus bei stabilizavimo ir asociacijos procesui nustatytas sąlygas, ypač 1997 m. balandžio 29 d. ir 1999 m. birželio 21–22 d. Tarybos išvadose apibrėžtas sąlygas, 2000 m. lapkričio 24 d. Zagrebo aukščiausio lygio susitikime priimtos baigiamosios deklaracijos turinį ir Salonikų darbotvarkę.
      3.   PRIORITETAI
      Komisijos metinėje ataskaitoje įvertinama pasiekta pažanga ir nurodomos sritys, kuriose šalis turi įdėti daugiau pastangų. Šioje Europos partnerystėje išvardyti prioritetai buvo atrinkti pagal tai, ką buvusi Jugoslavijos Respublika Makedonija realiai galėtų įvykdyti arba didžia dalimi užbaigti per kelis ateinančius metus. Atskiriami artimiausio laikotarpio prioritetai, kurie, tikimasi, bus įvykdyti per vienerius – dvejus metus, ir vidutinės trukmės prioritetai, kurie, tikimasi, bus įvykdyti per trejus – ketverius metus.
      Remiantis 2004 m. metinėje ataskaitoje pateikta analize, Europos partnerystėje nurodomos pagrindinės prioritetinės sritys buvusios Jugoslavijos Respublikos Makedonijos pasiruošimui tolesnei integracijai į Europos Sąjungą. Primenama, kad teisės aktų derinimo atžvilgiu nepakanka vien tik perkelti ES acquis į nacionalinę teisę; taip pat reikės pasiruošti visiškai ją įgyvendinti.
      3.1.   ARTIMIAUSIO LAIKOTARPIO PRIORITETAI
      Politinė situacija
      Demokratija ir teisinė valstybė
      Užtikrinti valstybės institucijų veikimą visoje teritorijoje.
      Įgyvendinti Ochrido pagrindų susitarimą– vykdyti siekiant įgyvendinti Pagrindų susitarimą (toliau – PS) jau priimtus teisės aktus. Priimti likusius pagal PS reikalaujamus teisės aktus, ypač priimti ir įgyvendinti įstatymus dėl teritorinio organizavimo, savivaldybių finansų ir Skopjė miesto. Greitai pasiekti pažangą, įgyvendinant decentralizavimo procesą, kad pagal numatytą grafiką būtų galima tinkamai rengti vietos valdžios rinkimus, visų pirma, apmokymų, konsultavimo ir priemonių teikimo pagalba stiprinant savivaldybių gebėjimus finansų valdymo, perduotų įgaliojimų ir turto valdymo srityse. Tuo pačiu stiprinti administracinius gebėjimus prižiūrėti ir palengvinti decentralizacijos procesą, taip pat ir centriniu lygiu, visų pirma, Vietos savivaldos ministerijoje ir Finansų ministerijoje fiskalinės decentralizacijos srityje bei kitose atitinkamose ministerijose jų kompetencijos srityse. Užtikrinti atitinkamų biudžeto išteklių paskyrimą, siekiant užtikrinti sklandų kompetencijų perdavimą. Priimti vidutinės trukmės strateginį planą dėl teisingo mažumų atstovavimo, įskaitant atitinkamas biudžeto priemones, bei užtikrinti greitą jo įgyvendinimą. Toliau imtis priemonių, kad būtų užtikrintas PS nuostatų dėl kalbos naudojimo ir bendruomenės simbolių įgyvendinimas. Gerinti centrinės vyriausybės gebėjimus stebėsenos ir vertinimo srityse. Gerinti pastangas, atgaivinant buvusių krizių vietas.
      Pagerinti viešojo administravimo veikimą– iki galo įgyvendinti Valstybės tarnautojų įstatymą. Toliau plėtoti Valstybės tarnautojų įstaigą. Plėtoti tinkamą strateginį planavimą ir su tuo susijusį išteklių paskirstymą visose ministerijose ir vyriausybės lygiu. Vykdyti generalinio sekretoriato strateginį plėtros planą. Užbaigti besitęsiančią funkcijų analizę visose valstybės įstaigose ir imtis priemonių įgyvendinti jų rekomendacijas, atsižvelgiant į decentralizacijos procesą. Gerinti administracijos skaidrumą ir priimti įstatymą dėl visuomenės teisės gauti informaciją. Reformuoti Administracinių procedūrų ir Administracinių ginčų įstatymus, siekiant sustiprinti piliečių teisių laikymąsi. Iki galo įgyvendinti 2003 m. Ombudsmeno įstatymą ir pabaigti Ombudsmeno tarnybos reformą. Užtikrinti, kad būtų atsižvelgiama į ombudsmeno rekomendacijas. Skatinti pilietinės visuomenės, įskaitant socialinių partnerių organizacijų, vystymąsi ir jų aktyvų dalyvavimą sprendimų priėmimo procese.
      Stiprinti teismų sistemą– parengti išsamią teismų sistemos reformą. Peržiūrėti esamą teisėjų ir prokurorų atrankos, paskyrimo ir kėlimo pareigose sistemą, siekiant užtikrinti politinę nepriklausomybę, teisėjų nepašalinamumą ir nuo pasiekimų priklausantį karjerą. Parengti reikalingas Konstitucijos ir kitų teisės aktų pataisas, kad būtų garantuojamas įstaigos, atsakingos už jų atranką ir karjerą, nepriklausomumas. Supaprastinti teismų procedūras. Pagerinti teismo sprendimų vykdymą. Įdiegti alternatyvius ginčų sprendimo mechanizmus, įskaitant arbitražą ir tarpininkavimą baudžiamosiose bylose. Užtikrinti atitinkamą nuosavybės teisių įgyvendinimą ir teismo sprendimų vykdymą civilinės teisės srityje. Stiprinti institucinius gebėjimus mokyti teisėjus ir prokurorus bei rengti Nacionalinės magistratų mokyklos įkūrimą. Numatyti atitinkamus pirminio ir profesinio rengimo mechanizmus.
      Pagerinti kovą su korupcija– įgyvendinti kovos su korupcija strategiją. Didinti institucijų gebėjimus tirti korupcijos atvejus ir traukti baudžiamojon atsakomybėn už korupciją. Pagerinti teisėsaugos institucijų ir Valstybinės korupcijos prevencijos komisijos darbo koordinavimą ir užtikrinti jų bendradarbiavimą. Gerinti keitimąsi žvalgybos informacija dėl su korupcija susijusių bylų tarp tarnybų, atsakingų už su korupcija susijusių bylų išaiškinimą, tyrimą ir patraukimą dėl jų baudžiamojon atsakomybėn dėl nustatytos korupcijos. Stiprinti ir įgyvendinti taisykles taikomas pareigūnų turto deklaravimui, interesų konflikto deklaravimui, viešųjų pirkimų skaidrumui ir administracijos vidaus ir išorės kontrolei. Priimti atitinkamus teisės aktus dėl politinių partijų finansavimo.
      Žmogaus teisės ir mažumų apsauga
      Stiprinti teisėsaugos institucijų pagarbą žmogaus teisėms– užtikrinti, kad būtų visiškai laikomasi Europos žmogaus teisių konvencijos, Konvencijos prieš kankinimą ir kitokį žiaurų ir nežmonišką ar žeminantį elgesį ir baudimą bei kitų susijusių tarptautinių konvencijų. Įgyvendinti Etikos kodeksą ir užtikrinti, kad už pažeidimus būtų traukiama baudžiamojon atsakomybėn. Spręsti ankstesnius netinkamo elgesio atvejus, imantis atitinkamo baudžiamojo persekiojimo. Sustiprinti vidaus kontrolę ir profesinių standartų laikymąsi visose teisėsaugos institucijose, teismuose ir kalėjimų administracijose. Laikytis kardomojo kalinimo taisyklių. Didinti policijos, teisėjų, prokurorų ir kitų teisėsaugos institucijų supratimą apie pareigas žmogaus teisių srityje ir užtikrinti, kad jie jas vykdytų pagal tarptautinius reikalavimus.
      Skatinti saviraiškos ir žiniasklaidos laisvę– patobulinti su transliavimu susijusią teisinę bazę, siekiant išvengti politinio įsikišimo. Imtis konkrečių, žiniasklaidos reguliavimo institucijų nepriklausomumą užtikrinančių priemonių. Pakeisti teisės aktus dėl šmeižto, kad juose atspindėtų Europos standartai ir Europos žmogaus teisių teismo praktika.
      Užtikrinti pagarbą mažumų teisėms– užtikrinti, kad trečiojo valstybinio universiteto Tetove įsteigimo procesas būtų baigtas taip, kad būtų sukurta darna su Pietryčių Europos universitetu ir laikomasi akademinių standartų pagal Bolonijos deklaraciją.
      Regioninis bendradarbiavimas ir tarptautinis bendradarbiavimas
      Skatinti regioninį bendradarbiavimą– laikytis stabilizavimo ir asociacijos proceso reikalavimų ir Salonikuose prisiimtų įsipareigojimų dėl regioninio bendradarbiavimo. Užtikrinti, kad būtų įgyvendinami visi regioniniai laisvosios prekybos susitarimai. Siekti, kad būtų sudaryti susitarimai su kaimyninėmis valstybėmis, įskaitant susitarimus dėl tarpvalstybinio bendradarbiavimo kovos su organizuotu nusikalstamumu, neteisėtos prekybos ir kontrabandos, teismų bendradarbiavimo, sienos valdymo, aplinkos apsaugos ir energetikos srityse bei užtikrinti veiksmingą jų įgyvendinimą.
      Užtikrinti tinkamą Stabilizavimo ir asociacijos susitarimo (SAS) įgyvendinimą regioninio bendradarbiavimo srityje– pabaigti derybas su Kroatija dėl dvišalės regioninio bendradarbiavimo konvencijos.
      Priimti atitinkamus teisės aktus dėl bendradarbiavimo su Tarptautiniu baudžiamuoju tribunolu buvusiai Jugoslavijai.
      Įvykdyti buvusios Jugoslavijos Respublikos Makedonijos sudarytus tarptautinius susitarimus– garantuoti buvusios Jugoslavijos Respublikos Makedonijos prisiimtų įsipareigojimų, susijusių su jos santykiais su ES, laikymąsi.
      Ekonominė padėtis
      Laisvos rinkos ekonomika ir struktūrinės reformos
      Stiprinti makroekonominį stabilumą– išlaikyti stabilią makroekonomikos sistemą, atsižvelgiant į Tarptautinio valiutos fondo programą. Sudaryti susitarimą dėl tolesnės programos.
      Vykdyti ekonomines reformas– pradėti vykdyti visapusiškas į rinką orientuotas reformas, skirtas sumažinti valstybės vaidmenį ekonomikoje ir sudaryti lygias konkurencijos sąlygas visiems ekonominiams veikėjams, sudarant sąlygas jiems veikti stabilioje ir nuspėjamoje aplinkoje. Išaiškinti nuosavybės teises ir užtikrinti jų įgyvendinimą, taip pat ir privatizacijos aplinkybėmis.
      Gerinti verslo aplinką– priimti ir įgyvendinti patobulintą teisinę bazę įmonių teisės srityje. Pagerinti administracinės ir teismų sistemos bei bankroto procedūrų efektyvumą. Parengti licencijavimo procedūrų supaprastinimo ir sumažinimo programą bei pagerinti visų įmonėms įtaką darančių administracinių procedūrų skaidrumą.
      Užimtumo politika– plėtoti ir įgyvendinti visapusišką užimtumo skatinimo ir nedarbo mažinimo strategiją, ypač atkreipiant dėmesį į profesinio mokymo ir darbo rinkos reformas, į jas įtraukiant visus susijusius veikėjus visose etninėse bendrijose. Laikytis pagrindinių darbo standartų ir užtikrinti veiksmingą jų įgyvendinimą (įskaitant asociacijos laisvę ir teisę į kolektyvines derybas, nediskriminavimą įdarbinant ir darbe).
      Viešųjų finansų valdymas
      Gerinti viešųjų finansų valdymą– vykdyti fiskalinę decentralizaciją. Padidinti valstybės tarnautojų darbo užmokesčio dydžių skirtumą valstybės tarnybos atlyginimų struktūroje. Stiprinti vidaus kontrolės ir audito gebėjimus Finansų ministerijoje ir išplėsti kontrolės priemones, taikomas visai viešajai administracijai. Peržiūrėti Valstybės audito įstatymą, jį suderinant su ES standartais ir sustiprinti Valstybinę audito tarnybą kaip nepriklausomą valstybės instituciją, turinčią nepriklausomą biudžetą. Labiau kontroliuoti ir prižiūrėti papildomų biudžetinių lėšų išlaidas. Nustatyti veiksmingą Iždo vekselių ir obligacijų rinką.
      ES Standartai
      Vidaus rinka ir prekyba
      Tinkamai įgyvendinti protokolą dėl SAS pritaikymo, atsižvelgiant į ES plėtrą.
      Prekių judėjimas– toliau daryti pažangą priimant Europos technines normas ir standartus. Įgyvendinti 2002 m. teisės aktus dėl standartų sertifikavimo, metrologijos ir atitikties įvertinimo, įskaitant įstatymus lydinčių aktų priėmimą ir administracinių gebėjimų sustiprinimą, siekiant užtikrinti aktų įgyvendinimą. Daryti kombinuotos nomenklatūros naudojimo pažangą.
      Finansinės paslaugos– pagerinti šio sektoriaus riziką ribojančios kontrolės sistemą ir priežiūrą.
      Asmens duomenų apsauga– pagal ES standartus keisti teisės aktus dėl asmens duomenų apsaugos ir įsteigti už jų įgyvendinimo priežiūrą atsakingą nepriklausomą instituciją.
      Muitinė– pasiekti reikšmingų rezultatų kovojant su sukčiavimu, kontrabanda ir neteisėta prekyba. Toliau stiprinti muitinės administraciją ir užtikrinti, kad ji tinkamai veiktų tam, kad būtų pasiekti ES standartai. Toliau tęsti reformas ir užtikrinti tinkamą 2004–2008 m. strateginio plano įgyvendinimą. Visų pirma užtikrinti tinkamą naujo Profesinių standartų skyriaus veikimą ir traukti baudžiamojon atsakomybėn dėl korupcijos muitinių tarnyboje. Sustiprinti administracinį bendradarbiavimą muitų sektoriuje. Sustiprinti prekybos susitarimus įgyvendinančias tarnybas, susijusias su preferencinių kilmės taisyklių kontrole.
      Mokesčiai– pradėti peržiūrėti esamus mokesčių teisės aktus ir administracines procedūras, siekiant užtikrinti veiksmingą ir nediskriminuojantį mokesčių teisės aktų vykdymą. Pašalinti dabartines skirtingas, priklausomai nuo prekių kilmės (šalies viduje pagamintos ar importuotos) akcizo mokesčių normas tabako produktams. Toliau vykdyti mokesčių administracijos reformą, ypač stiprinant jos gebėjimus vietos lygiu rinkti mokesčius ir kontroliuoti surinktinus mokesčius. Spręsti vis didėjančio PVM grąžinimo uždelsimo problemą. Laikytis Elgesio kodekso principų dėl verslo mokesčių ir užtikrinti, kad naujos mokesčių priemonės atitiktų šiuos principus.
      Konkurencija ir valstybės pagalba– priimti teisės aktus, nukreiptus prieš konkurencijos suvaržymą. Konkurencijos institucijai patikėti veiksmingas priemones tiesiogiai taikyti įstatymus ir skirti sankcijas. Skatinti skaidrumą bei valstybės pagalbos principų esminį įgyvendinimą. Remti konkurencijos politiką, skatinant liberalizavimą, gerinat viešųjų pirkimų praktiką, užtikrinant konkurencija pagrįstą požiūrį į privatizavimą. Priimti įstatymus lydinčius aktus ir stiprinti administracinius gebėjimus įgyvendinti teisinę bazę.
      Viešieji pirkimai– tobulinti dabartinę viešųjų pirkimų teisinę bazę, kad ji atitiktų ES acquis ir įsteigti Viešųjų pirkimų agentūrą, kuri galėtų užtikrinti teisės aktų įgyvendinimą.
      Intelektinės, pramoninės ir komercinės nuosavybės teisės– priimti Pramoninės nuosavybės įstatymą lydinčius aktus ir jį įgyvendinti. Toliau gerinti autorių ir gretutinių teisių teisės aktus.
      Sektorių politika
      Pramonė bei mažos ir vidutinės įmonės– priimti plieno pramonės restruktūrizavimo ir reorganizavimo programą pagal su konkurencija susijusį EB acquis, siekiant, kad įmonės būtų veiksmingos ir konkurencingos. Įgyvendinti Europos mažųjų įmonių chartijos principus ir 2004 metams nustatytus uždavinius. Pagerinti mažų ir vidutinių įmonių galimybes gauti finansines ir ne finansines paslaugas. Toliau kurti nacionalinį garantijų fondą.
      Energetika– toliau plėtoti naujai įsteigtą Energetikos reguliavimo komisiją, siekiant laikytis ES gairių ir išvengti monopolistinės situacijos energetikos sektoriuje. Keisti Energetikos įstatymą, steigiant Perdavimo sistemos operatorių ir sprendžiant įsipareigojimų teikti viešąsias paslaugas klausimus. Vykdyti reformas (privatizaciją) elektros sektoriuje.
      Telekomunikacijos– užtikrinti, kad elektroninių ryšių sektorius būtų efektyviai liberalizuotas, įskaitant reguliavimo institucijų sustiprinimą ir tinkamų šiam sektoriui įstatymų ir politikos priėmimą.
      Aplinka– priimti ES standartus atitinkančius įstatymus dėl aplinkos apsaugos, atliekų tvarkymo, vandentvarkos, gamtos išteklių apsaugos ir oro kokybės. Parengti su acquis suderintą nacionalinę darnaus vystymosi strategiją, į kurią būtų įtrauktas išsamus rekomendacijų, išdėstytų 2002 m. Johanesburgo Jungtinių Tautų pasaulio valstybių susitikimo dėl darnaus vystymosi išvadose, įgyvendinimo planas.
      Bendradarbiavimas teisingumo ir vidaus reikalų srityse
      Sienos valdymas– tęsiant 2003 m. gegužės mėn. Ochrido regioninės konferencijos dėl sienos apsaugos ir valdymo pradėtą darbą, įgyvendinti Vyriausybės priimtas artimiausio laikotarpio priemones, kurios buvo pristatytos ES – Vakarų Balkanų forumo pagrindu vykusiame Teisingumo ir vidaus reikalų ministrų susitikime 2003 m. lapkričio 28 d. Bendradarbiaujant su atitinkamomis institucijomis, įgyvendinti Integruotą sienos priežiūros strategiją, priimtą 2003 m. gruodžio mėn. Stiprinti Vidaus reikalų ministerijos ir Gynybos ministerijos darbo koordinavimą, siekiant sudaryti sąlygas pasienio kontrolės įgaliojimus perduoti pasienio policijai ir užtikrinti pasienio policijos tarnybos institucinę plėtrą.
      Migracijos ir prieglobsčio politika– įgyvendinti 2003 m. Prieglobsčio įstatymą. Prieglobsčio prašytojams įsteigti nepriklausomą ir skaidrios veiklos apeliacijos ir peržiūros komisiją. Priimti atitinkamus nutarimus dėl priėmimo politikos ir priemonių įgyvendinimo bei plėtotės. Peržiūrėti migracijos teisės aktus, ypač teisės aktus, susijusius su teisėta ir neteisėta imigracija ir prekyba žmonėmis. Nustatyti bendrą kovos su neteisėta imigracija ir prekyba žmonėmis strategiją, į ją įtraukiant ir regioninius aspektus. Priimti naują Užsieniečių įstatymą.
      Policija– užtikrinti, kad policija, ypač specialiosios policijos pajėgos, veiktų pagal tarptautinius standartus ir praktiką. Išaiškinti atitinkamus ES praktiką atitinkančius Vidaus reikalų ministerijos ir Gynybos ministerijos vaidmenis krizių valdymo situacijose. Priimti ir įgyvendinti Policijos reformos veiksmų planą, atsižvelgiant į teisingą atstovavimą visais lygiais, bei planuoti jo įgyvendinimui reikalingus išteklius. Imtis skubių priemonių reformuoti žmogiškųjų išteklių valdymą. Pagerinti bendradarbiavimą su teismais. Sustiprinti mokymo gebėjimus ir užtikrinti tinkamą Policijos akademijos veikimą, įskaitant tinkamą biudžeto išteklių skyrimą. Sumažinti korupciją ir netinkamą elgesį policijos pareigūnų gretose. Skatinti bendradarbiavimą su Interpolu ir kitomis tarptautinėmis teisėsaugos organizacijomis, ypač gerinant naudojimąsi jų duomenų bazėmis.
      Organizuotas nusikalstamumas, neteisėta prekyba, narkotikai, pinigų plovimas ir terorizmas– įgyvendinti Vyriausybės priimtas ir 2003 m. lapkričio 28 d. ES – Vakarų Balkanų teisingumo ir vidaus reikalų ministrų susitikime pristatytas į veiksmus sutelktas priemones prieš organizuotą nusikalstamumą. Pabaigti 2002 m. JT Konvencijos prieš organizuotą nusikalstamumą ir susijusių protokolų dėl nedidelių ginklų, prekybos žmonėmis ir neteisėto migrantų įvežimo ratifikavimą bei užtikrinti jų įgyvendinimą. Sustiprinti su organizuotu nusikalstamumu kovojančių teisėsaugos institucijų veiklos koordinavimą. Tobulinti žvalgybos ir rizikos analizę bei įsteigti centrinį kriminalinės žvalgybos skyrių, kuris dirbtų bendradarbiaudamas su visomis teisėsaugos tarnybomis. Priimti teisės aktų pakeitimus, kurių reikia, kad būtų galima naudoti specialias tyrimų priemones. Plėtoti liudytojų apsaugos programą. Didinti gebėjimus kovoti su narkotikų kontrabanda. Plėtoti su ES Narkotikų strategija ir Veiksmų planu dėl narkotikų suderintą nacionalinę narkotikų strategiją. Išaiškinti atitinkamus Kovos su pinigų plovimu direktorato (toliau – KPPD) ir Finansinės policijos direktorato vaidmenis bei patobulinti KPPD taip, kad jis taptų ES standartus atitinkančiu finansinės žvalgybos skyriumi. Imtis reikalingų priemonių, kad būtų pasirengta susitarimo su Europolu sudarymui. Stiprinti tarptautinį bendradarbiavimą ir įgyvendinti atitinkamas tarptautines konvencijas terorizmo srityje. Stiprinti bendradarbiavimą ir keitimąsi informacija tarp policijos ir žvalgybos tarnybų valstybės viduje ir su kitomis valstybėmis. Užkirsti kelią terorizmo aktų finansavimui ir rengimui.
      3.2.   VIDUTINĖS TRUKMĖS LAIKOTARPIS
      Politinė situacija
      Demokratija ir teisinė valstybė
      Įgyvendinti PS– vykdyti strateginį planą dėl teisingo mažumų atstovavimo. Užtikrinti tinkamą decentralizuotų vyriausybės lygių funkcionavimą. Palaikyti pastangas, atgaivinant buvusių krizių vietas.
      Toliau stiprinti administracijos funkcionavimą– toliau skatinti administracijos nepriklausomumą, įdarbinimo procedūrų skaidrumą ir karjeros raidą priklausomai nuo pasiekimų, profesionalumą ir teisingą visų bendruomenių atstovavimą. Vykdyti viešojo administravimo reformą, ypač atsižvelgiant į „funkcijų“ analizės išvadas. Toliau plėtoti ministerijų gebėjimus vykdyti bendras funkcijas (politikos plėtotės, strateginio planavimo, finansų valdymo, personalo valdymo, informacinių technologijų), kurių reikia remiant Generalinio sekretoriato ir kitų centrinių agentūrų koordinuojantį vaidmenį. Užtikrinti, kad už SAS nuostatų įgyvendinimą atsakingi administracijos skyriai būtų tinkamai aprūpinti, kad galėtų atlikti savo pareigas. Toliau skatinti pilietinės visuomenės, įskaitant socialinių partnerių organizacijų, vystymąsi ir jų aktyvų dalyvavimą sprendimų priėmimo procese.
      Toliau stiprinti teismų sistemą– įgyvendinti išsamią teismų sistemos reformą, įskaitant ir būtinas Konstitucijos bei kitų teisės aktų pataisas, ir stiprinti bendrus teismų sistemos gebėjimus. Užtikrinti veiksmingą Nacionalinės magistratų mokyklos funkcionavimą. Užtikrinti mokymą ES teisės aktų, tarptautinio bendradarbiavimo baudžiamosiose bylose ir praktikos srityse. Sumažinti neišnagrinėtų bylų sankaupas visuose teismuose. Užtikrinti aprūpinimą atitinkamomis priemonėmis ir gerai apmokytais bei specializuotų sričių administracijos darbuotojais, jiems suteikiant atitinkamą statusą. Užtikrinti pakankamus biudžeto išteklius, skirtus garantuoti galimybę pasinaudoti teisingumu ir teisine pagalba. Padidinti atlyginimus.
      Toliau stiprinti kovą su korupcija ir organizuotu nusikalstamumu– priimant atitinkamus teisės aktus ir tinkamai įgyvendinant nacionalinę kovos su korupcija programą, pasiekti reikšmingų, apčiuopiamų rezultatų visuose lygiuose kovojant su korupcija. Kas šešis mėnesius pateikti ES ataskaitas apie apčiuopiamus rezultatus, pasiektus vykdant teisminį persekiojimą už veiklą, susijusią su organizuotu nusikalstamumu, kaip apibrėžta Jungtinių Tautų konvencijoje prieš tarptautinį organizuotą nusikalstamumą (Palermo konvencija).
      Žmogaus teisės ir mažumų apsauga
      Užtikrinti, kad teisėsaugos institucijos gerbtų žmogaus teises– užtikrinti, kad policija, teisėjai, prokurorai ir kitos teisėsaugos institucijos gerai žinotų savo įsipareigojimus ir juos vykdytų. Užtikrinti, kad sulaikymo centruose ir kalėjimuose būtų gerbiamas žmogaus orumas.
      Toliau skatinti saviraiškos ir žiniasklaidos laisvę– užtikrinti, kad žiniasklaidos sritį reglamentuojantys įstatymai būtų suderinti su ES standartais ir būtų tinkamai įgyvendinami.
      Toliau skatinti nediskriminavimo ir vienodo atstovavimo principą– skatinti visų etninių bendruomenių narių galimybes įsidarbinti ir palengvinti švietimo prieinamumą. Skatinti mažumų aukštąjį išsilavinimą ir užtikrinti, kad mokslo studijos albanų kalba vyktų laikantis ES standartų, kaip nustatyta Bolonijos deklaracijoje.
      Regioninis ir tarptautinis bendradarbiavimas
      Toliau skatinti regioninį bendradarbiavimą– toliau vykdyti konstruktyvią ir darnią regioninę politiką, kuria skatinamas dialogas, stabilumas, gera kaimynystė ir bendradarbiavimas. Įgyvendinti Pietryčių Europos (PE) pagrindinio regioninio transporto tinklo susitarimo memorandumą. Toliau įgyvendinti įsipareigojimus, prisiimtus 2003 m. Atėnų susitarimo memorandumo dėl PE regioninės energetikos rinkos pagrindu, ir pasirengti kurti integruotą regioninę energetikos rinką.
      Įgyvendinti buvusios Jugoslavijos Respublikos Makedonijos sudarytus tarptautinius susitarimus– visiškai įgyvendinti buvusios Jugoslavijos Respublikos Makedonijos ratifikuotus tarptautinius susitarimus ir konvencijas, ypač konvencijas teisingumo ir vidaus reikalų, žmogaus ir mažumų teisių bei prekybos srityse.
      Ekonominė padėtis
      Laisvos rinkos ekonomika ir struktūrinės reformos
      Užtikrinti ekonominių reformų tvarumą
      Toliau gerinti verslo aplinką– užtikrinti, kad būtų veiksmingai laikomasi pagrindinių tarptautinių ir ES standartų įmonių teisės, apskaitos ir audito srityse. Toliau tobulinti administracinės ir teismų sistemos efektyvumą, iki galo įgyvendinti licencijavimo procedūrų supaprastinimo ir sumažinimo programą bei toliau gerinti visų administracinių procedūrų, darančių įtaką įmonėms, skaidrumą. Užtikrinti, kad būtų įgyvendintos kreditorių teisės, remiantis skaidria teisine baze ir reformuojant kadastrą. Skatinti įmonių valdymo kodekso įgyvendinimą.
      Užimtumas ir socialinė politika– plėtoti socialinę politiką, siekiant skatinti socialinę sanglaudą, veiksmingas socialinės apsaugos sistemas, gerinti socialinius standartus ir spręsti skurdo bei socialinės atskirties klausimus. Toliau plėtoti užimtumo politiką, įtraukiant visus atitinkamus veikėjus.
      Viešųjų finansų valdymas
      Toliau tobulinti viešuosius finansus ir jų valdymą– gerinti viešųjų finansų vidaus ir išorės kontrolę. Pašalinti pagrindines kliūtis antrajam pensijų sistemos ramsčiui plėtoti, visų pirma finansuojant perėjimą nuo solidarumo principu pagrįstos sistemos prie privalomojo kaupimo sistemos.
      Sukčiavimas– nustatyti veiksmingas (įtariamo) sukčiavimo atvejų ir kitų pažeidimų, darančių įtaką nacionalinėms ir tarptautinėms lėšoms, išaiškinimo, nagrinėjimo ir tolesnių veiksmų procedūras.
      ES Standartai
      Vidaus rinka ir prekyba
      Prekių judėjimas– stiprinti Vyriausybės gebėjimą įgyvendinti SAS, ypač plėtojant jos kompetenciją vidaus lygmeniu, įvertinti, ar teisės aktų projektai atitinka ES acquis.
      Finansinės paslaugos– užtikrinti veiksmingą nepriklausomų ir gerai parengtų priežiūros institucijų sukūrimą pagal tarptautiniu mastu pripažintus standartus.
      Asmens duomenų apsauga– toliau instituciniu lygmeniu stiprinti duomenų apsaugos instituciją, laikantis ES standartų ir praktikos.
      Muitinė– toliau stiprinti muitinės administraciją ir užtikrinti, kad ji tinkamai veiktų tam, kad būtų pasiekti ES standartai. Įgyvendinti 2004–2008 m. strateginį planą.
      Mokesčiai– toliau stiprinti mokesčių administravimą, ypač mokesčių surinkimą ir kontrolę, ir užtikrinti, kad jis tinkamai veiktų tam, kad būtų pasiekti ES standartai. Plėtoti audito strategiją ir atitinkamas IT sistemas.
      Konkurencija ir valstybės pagalba– įgyvendinti teisės aktus, nukreiptus prieš konkurencijos suvaržymą. Toliau stiprinti konkurencijos tarnybą, suteikiant jai įgaliojimus taikyti įstatymus ir skirti sankcijas. Toliau skatinti valstybės pagalbos skaidrumą.
      Viešieji pirkimai– pasiekti, kad gerai funkcionuotų viešųjų pirkimų struktūros, užtikrinančios, kad viešųjų pirkimų procedūros būtų atliekamos tvirtai laikantis įstatymų ir SAS principų.
      Intelektinės nuosavybės teisės– užtikrinti, kad būtų įgyvendinti teisės aktai dėl intelektinės ir pramoninės nuosavybės.
      Sektorių politika
      Pramonė bei mažos ir vidutinės įmonės– įgyvendinti plieno pramonės restruktūrizavimo ir reorganizavimo programą. Užbaigti įgyvendinti Europos mažųjų įmonių chartijos įgyvendinimo strategiją. Skatinti mažų ir vidutinių įmonių galimybes pasinaudoti kreditavimo paslaugomis. Toliau gilinti nefinansinių mažų ir vidutinių įmonių rėmimo mechanizmų patirtį (pvz., pramoninės grupės ir technologijų parkai). Vykdyti Užsienio investicijų patariamosios tarnybos (FIAS) veiksmų planą dėl kliūčių investicijoms mažinimo.
      Telekomunikacijos– perkelti į nacionalinę teisę naujus ES teisės aktus dėl elektroninių ryšių ir juos įgyvendinti.
      Žemės ūkis– patvirtinti ir įgyvendinti struktūrines reformas žemės ūkio srityje. Patvirtinti ir įgyvendinti visapusišką reformą, įskaitant kontrolės pasienyje ir vidaus tarnybos, augalų ir gyvūnų sveikatos priežiūros metodus, politikos analizę, sektoriaus informacines sistemas ir statistiką, bei esamų viešųjų ir privačių institucijų bei tarnybų koordinavimo funkcijas.
      Aplinka– toliau derinti teisės aktus su ES standartais. Įgyvendinti priimtus teisės aktus. Tobulinti aplinkos stebėseną ir toliau plėtoti administracinius gebėjimus. Į įvairias politikos sritis integruoti aplinkos klausimus, ypač pagal ES standartus plėtojant poveikio aplinkai įvertinimą.
      Bendradarbiavimas teisingumo ir vidaus reikalų srityse
      Sienos valdymas– užbaigti įgyvendinti Integruotą sienos valdymo strategiją, bendradarbiaujant su kompetentingomis institucijomis.
      Migracijos ir prieglobsčio politika– pagal tarptautinius ir Europos standartus stiprinti nacionalinę prieglobsčio struktūrą, kuri leistų prieglobsčio prašytojams ir pabėgėliams suteikti tinkamą apsaugą ir pagalbą. Įgyvendinti kovos su neteisėta imigracija ir prekyba žmonėmis strategiją.
      Policija– užbaigti policijos reformos įgyvendinimą. Gerinti paruošimą kovoti su naujomis nusikalstamumo formomis, įskaitant kompiuterinius ir tarpvalstybinius nusikaltimus. Toliau tobulinti policijos informacines sistemas.
      Organizuotas nusikalstamumas, neteisėta prekyba, narkotikai ir pinigų plovimas– pasiekti reikšmingų rezultatų kovojant su organizuotu nusikalstamumu. Užtikrinti, kad būtų įgyvendinti JT kovos su organizuotu nusikalstamumu dokumentai. Toliau gerinti valstybės gebėjimus užkirsti kelią ir kovoti su nusikalstamumu, derinant teisėsaugos institucijų ir teismų veiklą, gerinant gebėjimus analizuoti kriminalinės srities informaciją, ir toliau mokant apie naujas nusikalstamumo formas. Sumažinti neteisėtų mažų ginklų ir lengvos ginkluotės skaičių. Užtikrinti, kad finansinės žvalgybos padalinys visapusiškai veiktų pagal ES standartus. Įgyvendinti Nacionalinę narkotikų strategiją. Stiprinti kovą su ekonominiais ir finansiniais nusikaltimais (įskaitant pinigų plovimą ir valiutos padirbinėjimą) bei sukčiavimu, taip pat tobulinti susijusius nacionalinės teisės aktus.
      4.   PROGRAMAVIMAS
      Bendrijos pagalba Vakarų Balkanų valstybėms pagal stabilizacijos ir asociacijos procesą bus teikiama pagal atitinkamus finansinius instrumentus, o ypač 2000 m. gruodžio 5 d. Tarybos reglamentą (EB) Nr. 2666/2000 dėl pagalbos Albanijai, Bosnijai ir Hercegovinai, Kroatijai, Jugoslavijos Federacinei Respublikai ir buvusiai Jugoslavijos Respublikai Makedonijai (1) atitinkamai, šis sprendimas neturės finansinių padarinių. Be to, buvusi Jugoslavijos Respublika Makedonija galės naudotis finansavimu pagal daugiašales ir horizontalias programas. Komisija dirba su Europos investicijų banku ir tarptautinėmis finansinėmis institucijomis, ypač Europos rekonstrukcijos ir plėtros banku ir Pasaulio banku, siekdama sudaryti sąlygas kartu finansuoti projektus, susijusius su stabilizavimo ir asociacijos procesu.
      5.   SĄLYGIŠKUMAS
      Bendrijos pagalba, teikiama Vakarų Balkanų valstybėms pagal stabilizavimo ir asociacijos procesą, priklausys nuo tolesnės pažangos vykdant Kopenhagos politinius kriterijus. Jei šių bendrų sąlygų nebus laikomasi, Taryba, remdamasi Reglamento (EB) Nr. 2666/2000 5 straipsniu, gali imtis atitinkamų priemonių.
      Bendrijos pagalba taip pat teikiama laikantis Tarybos 1997 m. balandžio 29 d. išvadose apibrėžtų sąlygų, ypač kiek tai susiję su pagalbos gavėjų įsipareigojimu vykdyti demokratines, ekonomines ir institucines reformas, atsižvelgiant į Europos partnerystėje išdėstytus prioritetus.
      6.   STEBĖSENA
      Tolesnis Europos partnerystės įgyvendinimas yra užtikrinamas naudojantis mechanizmų sistema, nustatyta pagal stabilizacijos ir asociacijos procesą, būtent, stabilizavimo ir asociacijos proceso metine ataskaita.

         (1)  OL L 306, 2000 12 7, p. 1. Reglamentas su pakeitimais, padarytais Reglamentu (EB) Nr. 2415/2001 (OL L 327, 2001 12 12, p. 3).


title: 2004 m. balandžio 29 d. Tarybos sprendimas dėl Europos bendrijos ir Izraelio Valstybės susitarimo dėl mokslinio ir techninio bendradarbiavimo sudarymo

text:
Svarbus teisinis pranešimas

|

32004D0576

2004/576/EB: 2004 m. balandžio 29 d. Tarybos sprendimas dėl Susitarimo dėl mokslinio ir techninio bendradarbiavimo tarp Europos bendrijos ir Izraelio Valstybės sudarymo

Oficialusis leidinys L 261 , 06/08/2004 p. 0047 - 0047

		Tarybos sprendimas2004 m. balandžio 29 d.dėl Europos bendrijos ir Izraelio Valstybės susitarimo dėl mokslinio ir techninio bendradarbiavimo sudarymo(2004/576/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 170 straipsnį, siejant su 300 straipsnio 2 dalies pirmosios pastraipos pirmuoju sakiniu,atsižvelgdama į Komisijos pasiūlymą,atsižvelgdama į Europos Parlamento nuomonę [1],kadangi:(1) Komisija Bendrijos vardu derėjosi su Izraelio Valstybe dėl Susitarimo dėl mokslinio ir techninio bendradarbiavimo (toliau - Susitarimas),(2) Susitarimas buvo sudarytas ir pasirašytas Bendrijos vardu Briuselyje 2003 m. birželio 10 d.(3) Minėtas susitarimas turėtų būti patvirtintas.NUSPRENDĖ:1 straipsnisEuropos bendrijos ir Izraelio Valstybės susitarimas dėl mokslinio ir techninio bendradarbiavimo patvirtinamas Bendrijos vardu.Susitarimo tekstas jau paskelbtas Europos Bendrijų oficialiajame leidinyje [2].2 straipsnisTarybos pirmininkas Bendrijos vardu pateikia susitarimo 5 straipsnyje nurodytą pranešimą.Priimta Liuksemburge, 2004 m. balandžio 29 d.Tarybos varduPirmininkasM. McDowell[1] 2004 m. kovo 11 d. pareikšta nuomonė (dar nepaskelbta Oficialiajame leidinyje).[2] OL L 154, 2003 6 21, p. 80.--------------------------------------------------


title: 2014/505/ES: 2014 m. liepos 23 d. Tarybos sprendimas dėl Europos Sąjungos ir Norvegijos Karalystės susitarimo dėl abipusės galimybės žvejoti Skagerako sąsiauryje laivams, plaukiojantiems su Danijos, Norvegijos ir Švedijos vėliava, pasirašymo Sąjungos vardu ir laikino taikymo

text:
30.7.2014

               LT

               Europos Sąjungos oficialusis leidinys

               L 224/1

         TARYBOS SPRENDIMAS
   2014 m. liepos 23 d.
   dėl Europos Sąjungos ir Norvegijos Karalystės susitarimo dėl abipusės galimybės žvejoti Skagerako sąsiauryje laivams, plaukiojantiems su Danijos, Norvegijos ir Švedijos vėliava, pasirašymo Sąjungos vardu ir laikino taikymo

      (2014/505/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Danijos, Norvegijos ir Švedijos susitarimas dėl abipusės galimybės žvejoti Skagerako ir Kategato sąsiauriuose (toliau – 1966 m. susitarimas) buvo pasirašytas 1966 m. gruodžio 19 d. ir įsigaliojo 1967 m. rugpjūčio 7 d.;

               (2)

               1966 m. susitarimu Danijai, Norvegijai ir Švedijai sudaryta abipusė galimybė žvejoti Skagerako ir Kategato rajone iki keturių jūrmylių nuo jų atitinkamų bazinių linijų. Juo taip pat nustatyta, kad tokios žvejybos sumetimais minėtas rajonas buvo laikomas tarptautiniais vandenimis, todėl tokie klausimai kaip kontrolė buvo vėliavos valstybės jurisdikcijoje;

               (3)

               1973 m. ir 1995 m. į ES atitinkamai įstojus Danijai ir Švedijai, Sąjunga tapo atsakinga už 1966 m. susitarimo administravimą tų dviejų valstybių narių vardu;

               (4)

               2009 m. liepos 29 d. Norvegijos užsienio reikalų ministerija pagal tą susitarimą pateikė oficialią denonsaciją, kuria pranešė Danijai, 1966 m. susitarimo depozitarei, norinti nutraukti 1966 m. susitarimą, ir 2012 m. rugpjūčio 7 d. 1966 m. Susitarimas baigė galioti;

               (5)

               Taryba įgaliojo Komisiją Sąjungos vardu derėtis su Norvegijos Karalyste dėl naujojo Susitarimo dėl abipusės galimybės žvejoti Skagerako ir Kategato sąsiauriuose;

               (6)

               po šių derybų, 2013 m. spalio 24 d., buvo parafuotas Europos Sąjungos ir Norvegijos Karalystės susitarimas dėl abipusės galimybės žvejoti Skagerako sąsiauryje laivams, plaukiojantiems su Danijos, Norvegijos ir Švedijos vėliava (toliau – Susitarimas);

               (7)

               Susitarimas turėtų būti pasirašytas;

               (8)

               siekiant užtikrinti Sąjungos laivams galimybę minėtuose vandenyse nuolat vykdyti žvejybos veiklą, kol įsigalios Susitarimas, jis turėtų būti laikinai taikomas ne ilgiau kaip dvejus metus nuo jo pasirašymo dienos,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos Sąjungos ir Norvegijos Karalystės susitarimą dėl abipusės galimybės žvejoti Skagerako sąsiauryje laivams, plaukiojantiems su Danijos, Norvegijos ir Švedijos vėliava, su sąlyga, kad minėtas Susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Kol Susitarimas įsigalios, jis laikinai taikomas ne ilgiau kaip dvejus metus nuo jo pasirašymo dienos (1).
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. liepos 23 d.

            Tarybos vardu

            Pirmininkas

         S. GOZI

      (1)  Susitarimo pasirašymo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2009 m. gruodžio 15 d. Tarybos sprendimas 2009/969/BUSP, pratęsiantis Bendrojoje pozicijoje 2006/276/BUSP numatytų ribojančių priemonių taikymą tam tikriems Baltarusijos pareigūnams ir panaikinantis Bendrąją poziciją 2009/314/BUSP

text:
17.12.2009

               LT

               Europos Sąjungos oficialusis leidinys

               L 332/76

      TARYBOS SPRENDIMAS 2009/969/BUSP
   2009 m. gruodžio 15 d.
   pratęsiantis Bendrojoje pozicijoje 2006/276/BUSP numatytų ribojančių priemonių taikymą tam tikriems Baltarusijos pareigūnams ir panaikinantis Bendrąją poziciją 2009/314/BUSP
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2006 m. balandžio 10 d. Taryba priėmė Bendrąją poziciją 2006/276/BUSP dėl ribojančių priemonių tam tikriems Baltarusijos pareigūnams (1).

               (2)

               2009 m. balandžio 6 d. Bendrąja pozicija 2009/314/BUSP, iš dalies keičiančia Bendrąją poziciją 2006/276/BUSP (2), ribojančių priemonių taikymas buvo pratęstas iki 2010 m. kovo 15 d. Tačiau draudimo atvykti taikymas tam tikriems aukštiems Baltarusijos pareigūnams, išskyrus pareigūnus, susijusius su asmenų dingimu 1999 ir 2000 m., ir Centrinės rinkimų komisijos pirmininkę, buvo sustabdytas iki 2009 m. gruodžio 15 d.

               (3)

               2009 m. lapkričio 17 d. Taryba susitarė, kad nesant apčiuopiamos pažangos 2008 m. spalio 13 d. Tarybos išvadose nustatytose srityse, Bendrojoje pozicijoje 2006/276/BUSP numatytų ribojančių priemonių taikymas turėtų būti pratęstas iki 2010 m. spalio mėn., kaip ir draudimo atvykti, taikomo tam tikriems aukštiems Baltarusijos pareigūnams, išskyrus pareigūnus, susijusius su asmenų dingimu 1999 ir 2000 m., ir Centrinės rinkimų komisijos pirmininkę, taikymas turėtų būti pratęstas iki 2010 m. spalio mėn. To laikotarpio pabaigoje Taryba peržiūrės ribojančias priemones atsižvelgdama į padėtį Baltarusijoje. Taryba bet kuriuo metu gali nuspręsti iš naujo pradėti taikyti draudimą atvykti arba jį panaikinti, atsižvelgdama į Baltarusijos valdžios institucijų veiksmus demokratijos ir žmogaus teisių srityje.

               (4)

               Todėl Bendroji pozicija 2009/314/BUSP turėtų būti panaikinta,

         PRIĖMĖ ŠĮ SPRENDIMĄ:
   1 straipsnis
   Bendrojoje pozicijoje 2006/276/BUSP numatytų ribojančių priemonių taikymas pratęsiamas iki 2010 m. spalio 31 d.
   2 straipsnis
   1.   Bendrosios pozicijos 2006/276/BUSP 1 straipsnio 1 dalies b punkte numatytų priemonių taikymas Yuri Nikolaïevich PODOBED sustabdomas iki 2010 m. spalio 31 d.
   2.   Bendrosios pozicijos 2006/276/BUSP 1 straipsnio 1 dalies c punkte numatytų priemonių taikymas sustabdomas iki 2010 m. spalio 31 d.
   3 straipsnis
   Šis sprendimas peržiūrimas iki 2010 m. spalio 31 d., atsižvelgiant į padėtį Baltarusijoje.
   4 straipsnis
   Bendroji pozicija 2009/314/BUSP panaikinama.
   5 straipsnis
   Šis sprendimas įsigalioja jo priėmimo dieną.
   6 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2009 m. gruodžio 15 d.

            Tarybos vardu

            Pirmininkas

         E. ERLANDSSON

      (1)  OL L 101, 2006 4 11, p. 5.

      (2)  OL L 93, 2009 4 7, p. 21.


title: 2005/473/EB: 2005 m. gegužės 30 d. Tarybos sprendimas, dėl Austrijos atstovo paskyrimo Regionų komiteto pakaitiniu nariu

text:
29.6.2005

               LT

               Europos Sąjungos oficialusis leidinys

               L 167/16

      TARYBOS SPRENDIMAS

   2005 m. gegužės 30 d.
   dėl Austrijos atstovo paskyrimo Regionų komiteto pakaitiniu nariu
   (2005/473/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Austrijos Vyriausybės pasiūlymą,
   kadangi:

               (1)

               2002 m. sausio 22 d. Taryba priėmė Sprendimą 2002/60/EB dėl Regionų komiteto narių ir pakaitinių narių paskyrimo laikotarpiui nuo 2002 m. sausio 26 d. iki 2006 m. sausio 25 d. (1).

               (2)

               Dėl p. Edmund FREIBAUER atsistatydinimo, apie kurį Tarybai buvo pranešta 2005 m. vasario 8 d., Regionų komiteto pakaitinio nario vieta tapo laisva,

         NUSPRENDĖ
   1 straipsnis
   Ponia Johanna MIKL-LEITNER „Landesrätin“, Žemutinės Austrijos federalinės Vyriausybės narė, skiriama Regionų komiteto pakaitine nare vietoje p. Edmund FREIBAUER likusiam kadencijos laikui, t. y. iki 2006 m. sausio 25 d.
   2 straipsnis
   Šis sprendimas skelbiamas Europos Sąjungos oficialiajame leidinyje.
   Jis įsigalioja jo priėmimo dieną.

      Priimta Briuselyje, 2005 m. gegužės 30 d.

            Tarybos vardu

            Pirmininkas

         F. BODEN

      (1)  OL L 24, 2002 1 26, p. 38.


title: 2016 m. balandžio 21 d. Tarybos sprendimas (ES) 2016/643, kuriuo skiriamas Regionų komiteto Italijos Respublikos pasiūlytas narys

text:
23.4.2016

               LT

               Europos Sąjungos oficialusis leidinys

               L 108/35

         TARYBOS SPRENDIMAS (ES) 2016/643
   2016 m. balandžio 21 d.
   kuriuo skiriamas Regionų komiteto Italijos Respublikos pasiūlytas narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Italijos Vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Mauro D'ATTIS (Consigliere comunale di Brindisi) įgaliojimams, kurių pagrindu buvo pasiūlyta jo kandidatūra, tapo laisva Regionų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. Regionų komiteto nariu skiriamas:

               —

               Mauro D'ATTIS, Assessore del Comune di Roccafiorita (ME) (įgaliojimų pakeitimas).

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2016 m. balandžio 21 d.

            Tarybos vardu

            Pirmininkas

         G.A. VAN DER STEUR

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2006/491/EB,Euratomas: 2006 m. birželio 27 d.  Tarybos sprendimas, dėl Tarybos Generalinio sekretoriato paskyrimų tarnybos ir sudaryti darbo sutartis įgaliotos tarnybos nustatymo

text:
14.7.2006

               LT

               Europos Sąjungos oficialusis leidinys

               L 194/29

      TARYBOS SPRENDIMAS

   2006 m. birželio 27 d.
   dėl Tarybos Generalinio sekretoriato paskyrimų tarnybos ir sudaryti darbo sutartis įgaliotos tarnybos nustatymo
   (2006/491/EB, Euratomas)
   EUROPOS SĄJUNGOS TARYBA,
   atsižvelgdama į Europos Bendrijų pareigūnų tarnybos nuostatus ir kitų Bendrijų tarnautojų įdarbinimo sąlygas, nustatytas Tarybos reglamentu (EEB, Euratomas, EAPB) Nr. 259/68 (1), ypač į tų Tarnybos nuostatų 2 straipsnį ir tų sąlygų 6 straipsnį,
   kadangi:

               (1)

               Pagal EB sutarties 207 straipsnio 2 dalies pirmą pastraipą ir Euratomo sutarties 121 straipsnio 2 dalies pirmą pastraipą už Tarybos Generalinio sekretoriato veiklą yra atsakingas generalinis sekretorius – vyriausiasis įgaliotinis bendrai užsienio ir saugumo politikai (toliau – generalinis sekretorius), kuriam padeda generalinio sekretoriaus pavaduotojas, atsakingas už Generalinio sekretoriato valdymą.

               (2)

               Pagal ES sutarties 28 ir 41 straipsnius EB sutarties 207 straipsnis taikomas nuostatoms, susijusioms su atitinkamai ES sutarties V ir VI antraštinėse dalyse nurodytomis sritimis.

               (3)

               Įsigaliojus 2004 m. kovo 22 d. Tarybos reglamentui (EB, Euratomas) Nr. 723/2004, iš dalies keičiančiam Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas (2), kuris be kitų dalykų pakeitė Europos Bendrijų pareigūnų ir kitų tarnautojų karjeros struktūrą, turėtų būti priimtas naujas sprendimas dėl Tarybos Generalinio sekretoriato paskyrimų institucijos ir sudaryti darbo sutartis įgaliotos tarnybos nustatymo bei turėtų būti panaikintas 1999 m. spalio 20 d. Tarybos sprendimas 1999/692/EB, EAPB, Euratomas dėl Tarybos Generalinio sekretoriato skyrimo institucijos nustatymo (3),

         NUSPRENDĖ:
   1 straipsnis
   Pagal Pareigūnų tarnybos nuostatus paskyrimų tarnybai suteiktais įgaliojimais ir pagal kitų tarnautojų įdarbinimo sąlygas sudaryti darbo sutartis kompetentingai tarnybai suteiktais įgaliojimais Tarybos Generaliniame sekretoriate naudojasi:

               a)

               Taryba, skirdama generalinį sekretorių ir generalinio sekretoriaus pavaduotoją;

               b)

               Taryba, remdamasi generalinio sekretoriaus pasiūlymu, generaliniams direktoriams taikydama Tarnybos nuostatų 1a, 30, 34, 41, 49, 50 ir 51 straipsnius; generaliniam sekretoriui leidžiama deleguoti savo įgaliojimus teikti pasiūlymus generalinio sekretoriaus pavaduotojui;

               c)

               generalinis sekretorius – kitais atvejais; generaliniam sekretoriui leidžiama deleguoti savo įgaliojimus generalinio sekretoriaus pavaduotojui.
               Generalinio sekretoriaus pavaduotojui leidžiama visus jam generalinio sekretoriaus deleguotus įgaliojimus dėl kitų Europos Bendrijų tarnautojų įdarbinimo sąlygų taikymo ir Tarnybų nuostatų taikymo AST funkcinės grupės pareigūnams ar šių įgaliojimų dalį deleguoti administracijos generaliniam direktoriui. Toks delegavimas negali apimti jam deleguotų įgaliojimų dėl pareigūnų paskyrimo ar jų tarnybos baigimo bei kitų tarnautojų įdarbinimo.

         2 straipsnis
   Sprendimas 1999/692/EB, EAPB, Euratomas yra panaikinamas.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge, 2006 m. birželio 27 d.

            Tarybos vardu

            Pirmininkas

         J. PRÖLL

      (1)  OL L 56, 1968 3 4, p. 1. Reglamentas su paskutiniais pakeitimais, padarytais Reglamentu (EB, EAPB, Euratomas) Nr. 2104/2005 (OL L 337, 2005 12 22, p. 7).

      (2)  OL L 124, 2004 4 27, p. 1.

      (3)  OL L 273, 1999 10 23, p. 12.


title: 2015 m. lapkričio 10 d. Tarybos sprendimas (BUSP) 2015/2007, kuriuo pratęsiami Europos Sąjungos specialiojo įgaliotinio Bosnijoje ir Hercegovinoje įgaliojimai

text:
11.11.2015

               LT

               Europos Sąjungos oficialusis leidinys

               L 294/64

         TARYBOS SPRENDIMAS (BUSP) 2015/2007
   2015 m. lapkričio 10 d.
   kuriuo pratęsiami Europos Sąjungos specialiojo įgaliotinio Bosnijoje ir Hercegovinoje įgaliojimai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2015 m. sausio 19 d. Taryba priėmė Sprendimą (BUSP) 2015/77 (1), kuriuo Lars-Gunnar WIGEMARK paskirtas Europos Sąjungos specialiuoju įgaliotiniu (toliau – ES specialusis įgaliotinis) Bosnijoje ir Hercegovinoje; ES specialiojo įgaliotinio įgaliojimai baigiasi 2015 m. spalio 31 d.;

               (2)

               ES specialiojo įgaliotinio įgaliojimų terminas turėtų būti pratęstas tolesniam 16 mėnesių laikotarpiui;

               (3)

               ES specialusis įgaliotinis vykdys įgaliojimus tokiomis aplinkybėmis, kurios gali pablogėti ir galėtų kliudyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   Europos Sąjungos specialiojo įgaliotinio (toliau – ES specialusis įgaliotinis) Bosnijoje ir Hercegovinoje Lars-Gunnar WIGEMARK įgaliojimai pratęsiami iki 2017 m. vasario 28 d. Taryba, remdamasi Politinio ir saugumo komiteto (toliau – PSK) įvertinimu bei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.
   2 straipsnis
   Politikos tikslai
   ES specialiojo įgaliotinio įgaliojimai grindžiami šiais Sąjungos politikos tikslais Bosnijoje ir Hercegovinoje: tolesnė stabilizacijos ir asociacijos proceso pažanga, siekiant sukurti stabilią, perspektyvią, taikią ir daugiatautę bei vieningą Bosniją ir Hercegoviną, taikiai bendradarbiaujančią su savo kaimynėmis ir negrįžtamai einančią link narystės Sąjungoje. Sąjunga taip pat toliau rems Bendrojo pamatinio susitarimo dėl taikos Bosnijoje ir Hercegovinoje įgyvendinimą.
   3 straipsnis
   Įgaliojimai
   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               teikti Sąjungos rekomendacijas ir palengvinti politinį procesą;

               b)

               užtikrinti Sąjungos veiksmų nuoseklumą ir suderinamumą;

               c)

               sudaryti palankesnes sąlygas siekti pažangos įgyvendinant politinius, ekonominius ir Europos prioritetus;

               d)

               stebėti visų lygių Bosnijos ir Hercegovinos vykdomosios ir įstatymų leidžiamosios valdžios institucijų veiklą ir joms patarti, palaikyti ryšius su valdžios institucijomis ir politinėmis partijomis Bosnijoje ir Hercegovinoje;

               e)

               užtikrinti Sąjungos pastangų įvairiose teisinės valstybės ir saugumo sektoriaus reformos veiklos srityse įgyvendinimą, skatinti bendrą Sąjungos pastangų koordinavimą ir teikti vietos lygio politines gaires dėl Sąjungos pastangų kovojant su organizuotu nusikalstamumu ir korupcija, ir šiuo klausimu prireikus teikti vyriausiajam įgaliotiniui ir Komisijai įvertinimus ir rekomendacijas;

               f)

               remti sustiprintą ir veiksmingesnį Bosnijos ir Hercegovinos baudžiamojo teisingumo sistemos ir policijos bendradarbiavimą;

               g)

               nedarant poveikio karinei pavaldumo tvarkai, teikti ES pajėgų vadui politines konsultacijas vietos politinio pobūdžio kariniais klausimais, visų pirma susijusias su ypatingomis operacijomis, santykiais su vietos valdžios institucijomis ir su vietos žiniasklaida; konsultuotis su ES pajėgų vadu prieš imantis politinių veiksmų, kurie gali turėti įtakos saugumo padėčiai;

               h)

               koordinuoti ir įgyvendinti Sąjungos pastangas informuojant Bosnijos ir Hercegovinos plačiąją visuomenę Sąjungos klausimais;

               i)

               skatinti ES integracijos procesą vykdant tikslinę viešosios diplomatijos ir Sąjungos informavimo veiklą, skirtą užtikrinti Bosnijos ir Hercegovinos visuomenės geresnį su ES susijusių reikalų supratimą ir paramą, be kita ko įtraukiant vietos pilietinės visuomenės veikėjus;

               j)

               prisidėti prie pagarbos žmogaus teisėms bei pagrindinėms laisvėms plėtojimo ir stiprinimo Bosnijoje ir Hercegovinoje, laikantis Sąjungos žmogaus teisių politikos ir Sąjungos gairių dėl žmogaus teisių;

               k)

               skatinti atitinkamas Bosnijos ir Hercegovinos valdžios institucijas visapusiškai bendradarbiauti su Tarptautiniu baudžiamuoju tribunolu buvusiajai Jugoslavijai (TBTBJ);

               l)

               atsižvelgiant į Sąjungos integracijos procesą patarti, padėti su politiniu dialogu dėl būtinų Konstitucijos pakeitimų, sudaryti jam palankesnes sąlygas ir jį stebėti;

               m)

               palaikyti glaudžius ryšius ir konsultuotis su vyriausiuoju įgaliotiniu Bosnijoje ir Hercegovinoje ir kitomis susijusiomis šalyje veikiančiomis tarptautinėmis organizacijomis;

               n)

               prireikus patarti vyriausiajam įgaliotiniui dėl fizinių ar juridinių asmenų, kuriems galėtų būti taikomos ribojamosios priemonės, atsižvelgiant į padėtį Bosnijoje ir Hercegovinoje;

               o)

               nedarant poveikio taikomai pavaldumo tvarkai, padėti užtikrinti, kad visomis Sąjungos priemonėmis veiksmų vietoje būtų darniai siekiama Sąjungos politinių tikslų.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   PSK palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia per šį komitetą. PSK teikia ES specialiajam įgaliotiniui strategines konsultacijas ir nurodo politinę kryptį pagal jo įgaliojimus, nedarydamas poveikio vyriausiojo įgaliotinio įgaliojimams.
   3.   ES specialusis įgaliotinis savo veiksmus glaudžiai koordinuoja su Europos išorės veiksmų tarnyba (toliau – EIVT) ir atitinkamais jos padaliniais.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2015 m. lapkričio 1 d. iki 2017 m. vasario 28 d. susijusioms išlaidoms padengti skiriama orientacinė finansavimo suma yra 7 600 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles. ES specialiojo įgaliotinio viešojo pirkimo sutarčių skyrimo procedūrose fiziniai ir juridiniai asmenys dalyvauja be apribojimų. Be to, ES specialiojo įgaliotinio perkamoms prekėms netaikomos jokios kilmės taisyklės.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.
   6 straipsnis
   Darbuotojų grupės sudarymas ir sudėtis
   1.   Paskirti darbuotojai skiriami padėti ES specialiajam įgaliotiniui vykdyti įgaliojimus ir bendrai prisidėti prie visų Sąjungos veiksmų Bosnijoje ir Hercegovinoje darnos, matomumo ir veiksmingumo. Neviršydamas savo įgaliojimų ir turimų atitinkamų finansinių išteklių, ES specialusis įgaliotinis sudaro darbuotojų grupę. Į darbuotojų grupę įtraukiami nariai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai valstybė narė, susijusi Sąjungos institucija arba EIVT. Valstybių narių į Sąjungos institucijas arba EIVT deleguoti ekspertai taip pat gali būti komandiruojami dirbti ES specialiajam įgaliotiniui. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir ES specialiojo įgaliotinio personalo privilegijos ir imunitetai
   Su priimančiosiomis šalimis atitinkamai susitariama dėl ES specialiojo įgaliotinio ir ES specialiojo įgaliotinio personalo užduočių vykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir EIVT šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės regione teikia logistinę paramą.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas ES specialiojo įgaliotinio įgaliojimų ir atsižvelgdamas į saugumo padėtį jo atsakomybei priskirtoje teritorijoje, imasi visų praktiškai įgyvendinamų priemonių tiesiogiai ES specialiajam įgaliotiniui pavaldaus personalo saugumui užtikrinti, visų pirma:

               a)

               sudarydamas konkretų saugumo planą, grindžiamą EIVT gairėmis, kuriame numatomos konkrečios fizinės, organizacinės ir procedūrinės saugumo priemonės, kuris reglamentuoja personalo saugaus atvykimo į jo atsakomybei priskirtą teritoriją ir judėjimo toje teritorijoje valdymą, taip pat saugumo incidentų valdymą, ir įskaitant nenumatytų atvejų ir evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl jo atsakomybei priskirtoje teritorijoje esančių sąlygų;

               c)

               užtikrindamas, kad prieš atvykstant arba atvykus į jo atsakomybei priskirtą teritoriją visiems ES specialiojo įgaliotinio darbuotojų grupės nariams, kurie turi būti dislokuoti už Sąjungos ribų, įskaitant vietoje pasamdytus darbuotojus, būtų organizuotas atitinkamas mokymas saugumo klausimais, atsižvelgiant į EIVT nustatytą rizikos lygį toje teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitos ir įgaliojimų vykdymo ataskaitos dalį.

         11 straipsnis
   Ataskaitų teikimas
   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos platinamos per sistemą COREU. ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, nuoseklumo ir veiksmingumo užtikrinimo bei padeda užtikrinti, kad visos Sąjungos priemonės ir valstybių narių veiksmai būtų vykdomi suderintai siekiant Sąjungos politikos tikslų. ES specialiojo įgaliotinio veikla atitinkamai derinama su Komisijos veikla bei su kitų tame regione veikiančių ES specialiųjų įgaliotinių veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje glaudus ryšys palaikomas su Sąjungos delegacijų vadovais regione ir valstybių narių atstovybių vadovais. Jie deda visas įmanomas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis taip pat palaiko ryšius su tarptautiniais ir regioniniais subjektais veiksmų vietoje, visų pirma veiklą glaudžiai koordinuoja su vyriausiuoju įgaliotiniu Bosnijoje ir Hercegovinoje.
   3.   Prisidėdamas prie Sąjungos krizių valdymo operacijų, ES specialusis įgaliotinis kartu su kitais veiksmų vietoje esančiais Sąjungos subjektais gerina informacijos skleidimą ir tų Sąjungos subjektų keitimąsi ja siekiant kuo geresnio bendros padėties suvokimo ir įvertinimo.
   13 straipsnis
   Su reikalavimais susijusi pagalba
   ES specialusis įgaliotinis ir ES specialiojo įgaliotinio personalas teikia pagalbą, susijusią su atsaku į bet kokias pretenzijas ir prievoles, kylančias dėl ankstesnių ES specialiųjų įgaliotinių Bosnijoje ir Hercegovinoje įgaliojimų vykdymo, ir dėl tokių tikslų teikia administracinę pagalbą bei prieigą prie atitinkamų dokumentų.
   14 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Ne vėliau kaip iki 2016 m. birželio mėn. pabaigos ES specialusis įgaliotinis pateikia Tarybai, vyriausiajam įgaliotiniui, ir Komisijai pažangos ataskaitą, o iki 2016 m. lapkričio mėn. pabaigos – išsamią įgaliojimų vykdymo ataskaitą.
   15 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2015 m. lapkričio 1 d.

      Priimta Briuselyje 2015 m. lapkričio 10 d.

            Tarybos vardu

            Pirmininkas

         P. GRAMEGNA

      (1)  2015 m. sausio 19 d. Tarybos sprendimas (BUSP) 2015/77, kuriuo skiriamas Europos Sąjungos specialusis įgaliotinis Bosnijoje ir Hercegovinoje (OL L 13, 2015 1 20, p. 7).

      (2)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).